2 Chronicles.
5.
Negibbuh ni emin hu impangunun Solomon di Tempol et iha-ad tun emin ida balituk, yadda silber niyadda edum ni in-appit ametu e hi David nan Apu Dios di bodegah ni Tempol. 
Entanni et ayagan Solomon emin ida kamengipappangngulun helag Israel niyadda pamilyah da et maemung idad Jerusalem et da alen di Zion e Bebley David etan Kaban ni neiha-adan ni nekitbalan Apu Dios et ilaw dad Tempol. 
Yan nunman ni neamungan idan emin ni helag Israel di hinanggan Solomon ey nedatngan hu Piyestah ni Kampu. 
Dimmateng ida emin kamengipappangngulun helag Israel et iattang idan helag Levi etan Kaban Apu Dios 
et ilaw dad Tempol. Anin etan Tabernacle niyadda ngunut ni meussal diman et inlaw idan padi niyadda helag Levi diman. 
Neamung di Solomon niyadda helag Israel di hinangga etan ni Kaban et man-appit idan dakel ni kalneroh niyadda bakan eleg mebillang. 
Entanni ey inhegep idan padi humman ni Kaban di Tempol et ilaw da etan di Nekassantuh ni Kuwaltuh Apu Dios et iha-ad dad daul idan nepaot ni nepayakan ni anghel. 
Yadda etan nebekyag ni payak idan nunman ni anghel ey hinephepan da etan Kaban niyadda keyew ni pengattang da. 
Kameang-ang ni ebuh utduk idan nunman ni keyew hedin wada itad hinanggan Nekassantuh ni Kuwaltuh Apu Dios. Ingganah nunya ey immen ida etan keyew ni impan-attang da. 
Ya neiha-ad etan di Kaban Apu Dios ey ebuh etan dewwan nedampillag ni batun inha-ad Moses eman ni wadaddad Duntug e Sinai. Yadman nekitbalan Apu Dios idan helag Israel eman ni nalpuan dad Egypt. 
Negibbuh ni inha-ad da humman ni Kaban Apu Dios diman et maukat ida. Emin hu padi ey impahding da hu elaw ni panlinnih ni annel da, anin ida etan ni eleg mangngunnun nunman ni aggew. Yadda helag Levi e hi Asap, hi Heman et hi Jeduthun niyadda pamilyah dan kaman-a-appeh niya kamengippatnul ni kameussal di kapenaydayawi ey nambalwasiddan nekapyan kayyaggud ni luput. Immehneng idad appit ni kasimmilin aggew ni altar e singnged da cymbal, ya gitalah niya ayyuding e hi-gadaddan hanggatut et dewampulun padin kamengippatnul ni tangguyup. Yadda kaman-a-appeh niyadda kamantangguyup ey kayyaggud hu daka pan-uunnudi e ida kaman-a-appeh edum ey pampetnul daman edum hu tangguyup, ya cymbal niyadda etan edum ni daka petnul ni penaydayaw dan Apu Dios. Daka pan-ia-appeh hu: “Kamedeyyaw hi Apu Dios e Ap-Apu tep kayyaggud niya kamannananeng impeminhed tu.” Ey endi maptek ey napnun kaumhilin kulput etan Tempol tep wada hi Apu Dios diman et endi inna-nu dan mengittulluy ni mandaydayaw. 
