Job.
15.
Entanni ey kan Eliphas nan Job ey “Kaw henin nuntan hu kapenappihappit ni nenemneman ni tuu? Hiyya law, entan tu tagan ehel. Endi damengu silbi tun emin eya muka e-e-hela. 
Kaw endi lispituh mu ey kaw eleg ka umtakut nan Apu Dios? 
Kamaka-amta hu kalinewah mud muka pan-e-ehhel, nema-ma tep muka henniin hapit mu hu muka pehpehding. 
Anin ni eggak e-hela e nambahul ka, et hi-gam ngu nengipeamta eyad muka pan-e-ehhel. 
Kaw kammu nem hi-gam nemangulun tuun neiungnga? Ey kaw newada ka eman ni nanletuan Apu Dios idan duntug? 
Kaw wada kan nekideddengel ni planuh Apu Dios? Kaw hinakkeyam hu laing? 
Niya kaw hipa ni-man hu inamtam ni eleg mi amta? 
Ya nan-adalan min laing mi ey yadda nangkea-amman nangkeubanan e na-na-tengan ida nem hi amam. 
Kaw beken ni kabbabbal hu kapan-e-ehhel nan Apu Dios? Hipa pay muka heppula? 
Kele eleg mu pakannemnema ni bimmunget ka? 
Inwalleng mu hi Apu Dios et deh e lawah eya muka pan-e-helan hi-gatu tep bimmunget ka. 
Kaw mabalin ni wada hakey ni tuun kayyaggud di hinanggan Apu Dios? 
Anin idan anghel et eleg makaddinnel hi Apu Dios ni hi-gada tep beken idan kayyaggud ni peteg. 
Et nema-ma ngu hu tuu e nakalliwatan, e ihik ni mengippahding ni lawah. 
Dengel mu kedi e Job eya e-helek ni inamtak. 
Makulug ida huyyan intuttuddun nangkelaing niya nangkenemneman ni hi-gak. Dingngel dadda dama huyyan aammed da 
e hi-gada hu neidwatan ni bebley eman ni endi ni hu edum ni tutu-un nambebley diman. 
Yadda lawah ni tuun daka panliligat hu edum dan tuu ey manhelheltap idalli ingganah ni kepappegan ni neitu-wan da. 
Nemahhig hu takutakut dallin ingganah. Anin ni wada ni linggep et ida kaumtakut ni um-alin menggep ni hi-gada. 
Ida kaumtakut ni um-ehep hedin engeenget tep entanniy pintey dadda. 
Ida kamandaladalan ni an menemmak ni kennen da, nem endi daka hemmaka. Ey ida kaumtatakut tep inamta da e anggagannu law ey mettey ida. 
Nemahhig takut dan nunman ni meippahding ni hi-gada e henin takut da etan ni patul ni um-alin mengubbat ni hi-gada. 
Henin nunman hu kameippahding di tuun daka taltalanggaa niya daka ngengngehaya hi Apu Dios e Kabaelan tun emin. 
Ihik idan mekihhanggan hi-gatu e henidda sindalun mekiggubbat e nehammad hu happiyaw da. 
Huyyaddan lawah ni tuu ey kekeddangyan ida niya mangkatebadda. 
Nem mangkebahbah ali bebley da et mampambebley idallid nehi-yan ni bebley niya manha-ad idad kamangkebahbah ni baballey. 
Meendilli kinedangyan da. Eleg meihhinnap hu kinedangyan dad dakel ni bebley. 
Eleg mabalin ni da ibbebsikan hu engeenget ni panha-adan da. Heniddalli etan ni keyew ni megihheb tep heng-aban idallin Apu Dios et mebahbah ida. 
Eleg dalli law iddinel hu kinedangyan dan endi silbi tun edum ni aggew, tep endi gun-uden da. 
Anggegannulli ey mepappeg biyag da et meendin emin hu nandinelan da. 
Heniddalli hu lameh ni grapes ni nepugah ey eleg maluum, niya heniddalli habung ni olibah ni nangkaplag. 
Yadda tuun lawah nemnem da ey eleg ida mehlag. Ey mangkegihheb ali baballey dan napnun sinekew da niya piniliw da. 
Hi-gada hu kamamplennuh niya kamengippahding ni lawah niya maheul ida.” 
